钦定古今图书集成/明伦汇编/官常典/第724卷 > 刘位
## 钦定古今图书集成/明伦汇编/官常典/第724卷 > 刘位

按《天长县志》：“位，本县横山人。靖康初，诏天下勤王，位
率数百人应募。将行，会淮上盗起，部使者檄位退保
乡井。贼王镇、李公锷、杜府胡张遇等群起剽掠，位连
破之，威声大振，号‘横山刘家军。群盗畏其锋，相戒无
敢犯。建炎三年，寇起招信，位率众拒战于西津，大捷。
是岁九月，盗李成自宿州逾淮，位栅于淮岸拒之，成’”
纵火大掠，由白塔路入滁，据其城。十一月，位合兵破
城，收复滁州，摄州事兼节制滁、泗二州事。明年，敌攻
泗州，以劲骑自九山夜渡，取木场，欲径趋维扬。位勒
兵格战，日夜数十合，敌以故不能前。乃遣人招降，位
斩其人，枭以徇。未几，敌骑自浙江还屯六合，抄掠滁
境，位累战皆捷。高宗在台州，位募人由间道奏闻，赐
诏奖谕。六月，敌奄至城下，群盗张文孝等应之，位出
城接战，为流矢所中，殁于阵。子纲以事闻。及滁人荀
阅等上其状，诏赠建宁节度使，建庙于滁，赐号曰“刚
烈。